**Ганна Комінч**

**Справы дрэнь, альбо Пазнаёміліся**

**Дзеючыя асобы:**

***Чарнушка***

***Сняжынка***

***Гаспадыня***

***Ветэрынар***

***Кацяняты на падворку***

*Пакой з канапай і столікам. На стале – абрус, кубак, газета. У пакоі Чарнушка прачынаецца і пацягваецца.*

***Чарнушка:***

Мяў! Які дзянёк пагодны!

Сонца свеціць так лагодна.

Толькі я адна ўвесь дзень…

Справы дрэнь!

Эх! Каб мець бы мне сяброўку,

Не ламала бы галоўку

З кім гуляць і варкацець

І шалець… Мяў!

***Гаспадыня:***

Гэй, Чарнушка, дарагая,

Для цябе сюрпрыз я маю.

Бачыш, кошачка бяжыць?

Будзе разам з намі жыць.

Кыцы-кыц! Хадзі! Смялей!

(*Убягае радасная і трошкі нясмелая Сняжынка, Чарнушка з недаверам глядзіць на яе.*)

Удзвюх вам будзе весялей.

Ну, знаёмцеся, дзяўчаткі,

Я ж пайду пап’ю гарбаткі.

***Чарнушка:***

Як гарбаткі? Стой!

(*Хапае гаспадыню за нагу.*)

***Гаспадыня:***

За пяткі

Не чапай мяне, Чарнушка,

Лепш пагутары з падружкай.

**(Гаспадыня бярэ са стала кубак і газету,** *мурлыча песеньку і ідзе за кулісы. Сняжынка асвойваецца ў пакоі, знаходзіць падушку і туліцца да яе)*

***Сняжынка:***

Няймягчэйшая пярынка!

Добры дзень! А я Сняжынка.

***Чарнушка:***

Бачу, што не вугалёк! Ок!

*(Адварочваецца, потым, скасурыўшыся, зноў пазірае на Сняжынку.)*

Я Чарнушка, прывітанне.

***Сняжынка:***

Ах, прыемнае спатканне!

Ёсць сяброўка ў мяне!

***Чарнушка:***

Хіба не!

***Сняжынка:***

Я характар лёгкі маю

І ўсім дапамагаю.

Хочаш, разам муркатаць? Мур-р-р-р-р?

Ці балбатаць?

***Чарнушка:***

Балбатаць з табою? Не-е-е-е!

Спраў па вушы ў мяне! (*збіраецца ўцячы*)

***Сняжынка:*** (*бяжыць за чарнушкай*)

Калі так, з табой бягу,

Бо я ўсё рабіць магу!

(*Чарнушка спыняецца, павярнуўшыся да Сняжынкі, недаверліва глядзіць на яе.*)

Усё магу!

***Чарнушка:***

І вісець на жырандолі?

***Сняжынка:*** Мяу! (*ківае*)

І скакаць амаль да столі?

***Сняжынка:*** Мяу! (*ківае*)

І ў смятану вусам улезці?

***Сняжынка:*** Мяу! (*ківае*)

І хвастом сняданак змесці?

***Сняжынка:*** Мяу! (*ківае*)

І лайдачыць цэлы дзень?

***Сняжынка:*** Мяу! (*Ківае. Чарнушка ­­– да гледачоў*)

Справы дрэнь!

(*да Сняжынкі*)

Ёсць сумневы ў мяне,

Што сяброўкай станеш мне…

(*Пакрыўджаная Сняжынка бярэ мячык.*)

Усё! Іду гуляць! Бывай!

(*Азіраецца і вырывае мячык з лапаў Сняжынкі.*)

Маіх цацак не чапай!

***Сняжынка:***

Не чапай? Алё, знаёмка,

Хоць прыпамінаць няёмка,

Я жыву цяпер з табой!

***Чарнушка:***

Анягож ты! Божа ж мой!

Што за фіфа – паглядзіце!

Цацкі з ёю падзяліце і пакой!?

Валі ўжо прэч

Насамрэч!

***Сняжынка:***

Ах ты, шкодніца якая!

Я таксама кіпці маю!

Драпай лепей з усіх ног,

Далібог!

***Чарнушка:***

Зараз хвост паабскубаю,

Вусы ўшчэнт павыдзіраю,

Банты ўсе паабрываю!

(*Абрывае Сняжынкіны банты. Сняжынка сыкае.*)

Што ты сыкаеш, змяя?

***Сняжынка:***

*(Раз’юшана крычыць.)*

Я змяя?

А ты… А я…

Я зраблю табе начос

З карка і на нос!

Вось!

(*Сняжынка драпае Чарнушку па карку і ўцякае пад стол. Чарнушка за ёй. Пачынаецца бойка. Кошкі здзіраюць абрус са стала і аказваюцца пад ім.*)

***Чарнушка і Сняжынка:***

(*разам*)

Памажыце! Мяу!

(*На крык прыбягае гаспадыня.*)

***Гаспадыня:***

А мае ж вы кацяняткі!

Неразумныя дзяўчаткі!

Шкоды вы тут нарабілі

І насы сабе пабілі.

Ужо па доктара іду ­–

Ураз яго я прывяду.

Добра, што ён наш сусед

І ратуе нас ад бед.

(*Ідзе за кулісы, вяртаецца з ветэрынарам.*)

Вось, шаноўны, паглядзіце!

Калі ласка, памажыце!

***Ветэрынар:***

Што я бачу? Весялушка ты,

маленькая Чарнушка,

І хіба не сумавала,

Бо з сяброўкаю гуляла.

(*да Сняжынкі*)

Як завуць цябе?

***Сняжынка:***

Сняжынка…

***Ветэрынар:***

Баявая ж ты дзяўчынка!

(*Закасвае рукавы і ідзе да сваёй торбы.*)

Ну, гарэзы, балаўніцы,

Шалапуткі, шаляніцы,

Сваявольніцы, пракуды,

Зараз вас лячыць я буду!

(*Дастае вялікі шпрыц і бінты.*)

***Чарнушка і Сняжынка:***

(*разам*)

Ой! Мяу! (сыкаюць)

***Ветэрынар:***

(да Чарнушкі)

Годзе сыкаць ды шыпець!

Трэба трошкі пацярпець!

(*Робіць укол, перавязвае яе, потым звяртаецца да Сняжынкі.*)

Разумею, што баліць ­–

Падлатаю, будзеш жыць!

(*Робіць укол і перавязвае яе. Потым дастае з тобры аркушыкі, піша і звяртаецца да гаспадыні.*)

Вось рэцэпты Вам на лекі –

Трэба скочыць да аптэкі.

Падвязу я Вас туды

На машыне, як заўжды.

(*да кошачак*)

Вам жа зычу ачуняць

І хутчэй пасябраваць.

(*Гаспадыня і ветэрынар пакідаюць сцэну. Сняжынка і Чарнушка застаюцца адны.*)

***Чарнушка:***

Ой, Сняжынка, свербіць вуха,

Пыскай мне яго пачухай,

Маё вуха-а-а-а-а! (*Плача. Сняжынка чухае Чарнушкіна вушка.*)

***Сняжынка:***

Ты ж мне – лапкай па спіне,

Бо не дацягнуцца мне.

*Чарнушка чухае Сняжынкіну спінку. Туляцца адна да адной і плачуць.*)

***Кацяняты на падворку:***

(*Падыходзяць да сцэны, але не падымаюцца на яе. Клічуць.*)

Гэй, Чарнушка! Дзе ты? Дзе?

Мы ўжо гуляць ідзем!

Гэй, Чарнушка!

(*Азіраюцца, прыслухоўваюцца.*)

Ні гугу...

(*Ідуць гуляць без Чарнушкі.*)

***Чарнушка:***

Не дам рады, не магу!

Нос баліць і хвост, і лапы,

І ляжу я на канапе.

У мяне няўдалы дзень!

***Сняжынка:***

Справы дрэнь!

Можа ўсё ж не варта біцца,

Кпіць і між сабой сварыцца?

***Чарнушка:***

Абяцаю я, сястрыца,

Будзем шчыра сябраваць

І ўдзвюх шпацыраваць.

***Чарнушка і Сняжынка:***

(*разам*)

Толькі сёння – справы дрэнь!

Маем мы прапашчы дзень!

Мяў!..